

ประกาศมหาวิทยาลัยราชภัฏนครปฐม

เรื่อง หลักเกณฑ์การให้ทุนสนับสนุน Publication Clinic สำหรับคณะ ปีงบประมาณ ๒๕๖๑

**---------------------------------------------**

ตามมหาวิทยาลัยราชภัฏนครปฐม มีนโยบายในการพัฒนางานวิจัย เพื่อส่งเสริมและสนับสนุนให้อาจารย์ในมหาวิทยาลัยราชภัฏนครปฐม ทางด้านมนุษยศาสตร์และสังคมศาสตร์ มีผลงานทางด้านวิชาการเพิ่มมากขึ้น และเกิดความร่วมมือทางวิชาการ จึงเกิดแนวคิดในการที่จะสนับสนุนงบประมาณสำหรับคณะที่จะพัฒนาการเขียนผลงานวิจัยในการตีพิมพ์ เผยแพร่ให้เกิดประสิทธิภาพมากยิ่ง เพื่อให้พร้อมสำหรับการสร้างความแข็งแกร่งทางด้านการวิจัย สามารถผลิตผลงานที่มีคุณภาพสูงระดับชาติ และนานาชาติได้เร็วขึ้น

อาศัยอำนาจตามความในมาตรา ๓๑(๑)และ(๒) แห่งพระราชบัญญัติมหาวิทยาลัยราชภัฎ พ.ศ. ๒๕๔๗ ประกอบด้วยข้อ ๘(๒) และข้อ ๑๑ แห่งข้อบังคับมหาวิทยาลัยราชภัฏนครปฐม ว่าด้วยกองทุนเพื่อการวิจัย พ.ศ. ๒๕๕๕ และโดยความเห็นชอบคณะกรรมการกองทุนเพื่อการวิจัย ในคราวประชุมครั้งที่ ๑๒/๒๕๖๐ เมื่อวันที่ ๒๖ กันยายน พ.ศ.๒๕๖๐ มหาวิทยาลัยจึงออกประกาศ ดังต่อไปนี้

**ข้อ ๑** หลักเกณฑ์การพิจารณาโครงการวิจัย

๑.๑ ผู้เสนอขอทุนสนับสนุนต้องเป็นคณบดี หรือรองคณบดีของคณะ

๑.๒ ทุนสนับสนุนคณะต่าง ๆ จำนวน ๕ ทุนทุนละไม่เกิน ๕๐,๐๐๐ บาทพิจารณาจากจำนวนเงินที่ขอ โดยให้คิดเรื่องละ ๕,๐๐๐ บาท

๑.๓ ทุนสนับสนุนนี้ให้คณะที่ได้คะแนน SAR ไม่เต็ม ๕ คะแนน

๑.๔ ผลสัมฤทธิ์ของโครงการ อย่างน้อยได้ผลงานตีพิมพ์วารสารในฐาน TCI ไม่น้อยกว่า ๑๐ เรื่อง โดยใช้หลักแนวคิด KPI ของโครงการจะคำนวณจากงบประมาณที่ขอรับการสนับสนุน เป็นวารสารในฐาน TCI๑ เรื่องคิดเป็นเงินทุนสนับสนุนจำนวน ๕,๐๐๐ บาท

๑.๕ มติของคณะกรรมการกองทุนเพื่อการวิจัย หรือคณะอนุกรรมการที่ได้รับมอบอำนาจจากคณะกรรมการกองทุนเพื่อการวิจัยถือเป็นที่สุด

**ข้อ ๒** แบบฟอร์มข้อเสนอโครงการวิจัย

๒.๑ อาจารย์ผู้สนใจสามารถ Download แบบฟอร์มใบสมัครทุนได้ทางเว็บไซต์สถาบันวิจัยและพัฒนาหรือขอรับแบบฟอร์มใบสมัครได้ที่สถาบันวิจัยและพัฒนามหาวิทยาลัยราชภัฏนครปฐม

๒.๒ อาจารย์ผู้สนใจกรอกแบบฟอร์มใบสมัคร ตามแบบฟอร์มข้อ ๒.๑ และส่งโครงการวิจัยจำนวน ๓ ชุด พร้อมซีดี ๑ แผ่น ได้ที่สถาบันวิจัยและพัฒนา มหาวิทยาลัยราชภัฏนครปฐมตั้งแต่บัดนี้ถึงวันที่ ๑๕พฤศจิกายน พ.ศ. ๒๕๖๐

# ประกาศ ณ วันที่ พฤศจิกายน พ.ศ. ๒๕๖๐

(ผู้ช่วยศาสตราจารย์ ดร.พัชรศักดิ์ อาลัย)

รองอธิการบดี ปฏิบัติราชการแทน

อธิการบดีมหาวิทยาลัยราชภัฏนครปฐม

พิมลพรรณ ร่าง / พิมพ์ / ตรวจ